Interventioelinten suorittamaan viljan haltuunottoon sovellettavista menettelyistä sekä menetelmistä viljan laadun määrittämiseksi annetun asetuksen N:o 824/2000 muuttamisesta annetun asetuksen N:o 1572/2006 pääsisältö on interventioon hyväksytyn maissin laadun parantaminen. Tässä tarkoituksessa kyseisessä asetuksessa säädetään kahdentyyppisistä, toisistaan erillisistä toimenpiteistä, nimittäin yhtäältä aikaisemmin asetuksen N:o 824/2000, jonka kumoamista kantaja ei vaadi, liitteessä I säädettyjen maissin laatuvaatimusten tiukentamisesta ja toisaalta maissin ominaispainoa koskevan uuden vähimmäisvaatimuksen käyttöönotosta maissiin ja muihin interventiokelpoisiin viljoihin sovellettavien järjestelmien keskinäisen johdonmukaisuuden vuoksi. Koska nämä kahdentyyppiset toimenpiteet eivät liity erottamattomasti toisiinsa, asetuksen N:o 1572/2006 mahdollisella osittaisella kumoamisella siltä osin kuin sillä otetaan käyttöön maissin ominaispainoa koskeva uusi vähimmäisvaatimus ei muuteta niiden säännösten pääsisältöä, joihin tämä mahdollinen kumoaminen ei kohdistu. Toisin kuin maissin ominaispainoa koskeva uusi vaatimus, maissin laatuvaatimukset, toisin sanoen maissin enimmäiskosteuspitoisuus, rikkoutuneiden jyvien enimmäisprosenttiosuus ja lämmön vaurioittamien jyvien prosenttiosuus, joiden tiukentamisesta riidanalaisessa asetuksessa säädetään, ovat vaatimuksia, jotka olivat jo olemassa aikaisemman sääntelyn aikana, kun ominaispainovaatimusta ei ollut.

Yhteisön toimen osittainen kumoaminen on mahdollista vain silloin, kun osat, joiden kumoamista on vaadittu, ovat sellaisia, että ne voidaan erottaa muusta toimesta. Tämä erotettavuutta koskeva edellytys ei täyty, jos toimen osittaisella kumoamisella muutetaan sen pääsisältöä.

Ottamalla käyttöön maissin ominaispainoa koskevan uuden vaatimuksen kaksitoista päivää ennen kuin interventioelinten suorittamaan viljan haltuunottoon sovellettavista menettelyistä sekä menetelmistä viljan laadun määrittämiseksi annetun asetuksen N:o 824/2000 muuttamisesta annettua asetusta N:o 1572/2006 alettiin soveltaa, toisin sanoen ajankohtana, jona tuottajat olivat jo hyvinkin suorittaneet kylvöt ja jona he eivät enää voineet vaikuttaa sadon ominaispainoon, mainitun asetuksen N:o 1572/2006 kyseisillä säännöksillä on vaikutuksia asianomaisten tuottajien investointeihin niiltä osin kuin niillä perustavanlaatuisesti muutetaan maissin interventioedellytyksiä. Koska riidanalaisia säännöksiä ei ole ilmoitettu asianomaisille maanviljelijöille ajoissa, niillä loukataan asianomaisten tuottajien perusteltua luottamusta.

Sen lisäksi, ettei asetuksen N:o 1572/2006 voimaantuloajankohdan täydellistä perustelematta jättämistä tuossa asetuksessa voida korjata sen valmistelumenettelyn aikana annetuilla tiedoilla, lausuma, jonka mukaan interventiojakso alkaa 1.11.2006, on vain yleinen toteamus, jota ei voida pitää sellaisena erityisenä perusteluna, joka ilmaisisi halutun vaikutuksen ja joka mahdollistaisi sen, että tuomioistuin voisi EY 253 artiklaa silmällä pitäen tarkistaa, onko asianomaisten toimijoiden perusteltua luottamusta kunnioitettu.

Vaikka onkin totta, että asetuksessa N:o 1572/2006 todetaan, että laatuvaatimusten tiukentaminen oli tarpeen, jotta interventiotuotteista saataisiin laadun heikkenemisen ja myöhemmän käytön kannalta kestävämpiä, siinä ei täsmennetä selvästi ja nimenomaisesti, että maissin ominaispainon käyttöön ottamisella pyritään maissiin ja muihin viljoihin sovellettavien järjestelmien keskinäisen johdonmukaisuuden varmistamistarpeen lisäksi tiukentamaan maissin laatuvaatimuksia. Kyseisessä asetuksessa ei näin ollen esitetä, että ominaispaino on maissin laatuvaatimus, eikä siinä varsinkaan esitetä, miten tätä tekijää voitaisiin pitää asianmukaisena maissin laatua arvioitaessa.

Komission lausuma, jonka mukaan ominaispaino vaikuttaa maissin laatuun, sillä se vaikuttaa maissin ravintoarvoon, ei ole jäänyt vain todistamatta, vaan se on ristiriidassa ensimmäisen oikeusasteen tuomioistuimelle jätettyjen asiakirjojen kanssa, joten asetuksessa N:o 1572/2006 on katsottava olevan selvä arviointivirhe.

Tästä seuraa, että maissin ominaispainoa koskevat asetuksen N:o 1572/2006 säännökset on kumottava.

(ks. 68, 69, 72, 84, 86, 148, 150, 151, 154–156, 158, 159 ja 165 kohta)